Edunvalvontavaltuutettuina toimivat useimmiten perheenjäsenet tai muut valtuutuksen antajalle läheiset henkilöt. Edunvalvontavaltuutettu voi olla esimerkiksi puolisosi, sisaruksesi, lapsesi, ystäväsi tai joku muu tehtävään sopiva henkilö. Edunvalvontavaltakirjassa kannattaa nimetä useampi henkilö: Toissijainen valtuutettu nimetään siltä varalta, että ensisijainen valtuutettusi ei pysty tai en enää halua hoitaa asioitasi. Varavaltuutettu nimetään siltä varalta, että varsinainen valtuutettusi tarvitsee väliaikaisen sijaisen. Voit nimetä useamman toissijaisen valtuutetun ja varavaltuutetun. Usein he ovat keskenään samoja henkilöitä.Edunvalvontavaltakirjaan on järkevää lisätä myös perheen ulkopuolinen luotettu henkilö varavaltuutetuksi. Varsinainen valtuutettusi voi nimittäin olla joissain tilanteissa esteellinen hoitamaan asioitasi. Nimeämällä esteettömän henkilön varavaltuutetuksi, varmistut siitä, että antamasi valtuutuksen avulla saadaan hoidettua kaikki asiat, myös perheen sisäiset taloudelliset asiat.Jos olet itse jo iäkkäämpi, kannattaa valtuutetuksi tai ainakin valtuutetun varalle nimetä sellainen itseäsi nuorempi henkilö, joka todennäköisemmin pystyy ottamaan tehtävän vastaan vielä vuosienkin päästä. On tärkeää pyytää valtuutetuksi nimettävältä henkilöltä etukäteinen suostumus tehtävään ryhtymisestä. Suostumuksen ei tarvitse olla kirjallinen, eikä valtuutetun tarvitse olla paikalla valtakirjaa allekirjoitettaessa.